ประกาศสํานักงานคณะกรรมการกํากับหลักทรัพย์และตลาดหลักทรัพย์ที่ สน. 8/2544เรื่อง บุคคลที่เกี่ยวข้องกับผู้ถือหน่วยลงทุนของกองทุนรวมอสังหาริมทรัพย์และสิทธิเรียกร้อง โดยที่ข้อ 7 ของประกาศคณะกรรมการกํากับหลักทรัพย์และตลาดหลักทรัพย์ ที่ กน. 54/2543 เรื่อง หลักเกณฑ์ เงื่อนไข และวิธีการจัดตั้งและจัดการกองทุนรวมอสังหาริมทรัพย์และสิทธิเรียกร้อง ลงวันที่ 26 ตุลาคม พ.ศ. 2543 กําหนดข้อจํากัดในการลงทุนในอสังหาริมทรัพย์หรือสิทธิเรียกร้องซึ่งผู้ถือหน่วยลงทุนเป็นเจ้าของอสังหาริมทรัพย์หรือเจ้าหนี้แห่งสิทธิเรียกร้อง โดยให้นับรวมจํานวนหน่วยลงทุนและมูลค่าทรัพย์สินของบุคคลที่เกี่ยวข้องรวมเข้ากับการถือหน่วยลงทุนและการเป็นเจ้าของอสังหาริมทรัพย์หรือเจ้าหนี้แห่งสิทธิเรียกร้องของผู้ถือหน่วยลงทุนด้วย ทั้งนี้ เพื่อมิให้เจ้าของอสังหาริมทรัพย์หรือเจ้าหนี้แห่งสิทธิเรียกร้องโอนทรัพย์สินเข้ากองทุนรวมเพื่อให้ได้รับประโยชน์ทางด้านภาษีผ่านการถือหน่วยลงทุนของกองทุนรวมดังกล่าวโดยไม่มีเม็ดเงินใหม่เข้ามาลงทุนในกองทุนรวม และเพื่อให้เป็นไปตามเจตนารมณ์ในข้อ 7 ดังกล่าวคณะกรรมการกํากับหลักทรัพย์และตลาดหลักทรัพย์จึงได้ให้อํานาจสํานักงานคณะกรรมการกํากับหลักทรัพย์และตลาดหลักทรัพย์ในการประกาศกําหนดบุคคลที่เกี่ยวข้องนั้นได้ อาศัยอํานาจตามความในข้อ 7 วรรคสี่ แห่งประกาศคณะกรรมการกํากับหลักทรัพย์และตลาดหลักทรัพย์ ที่ กน. 54/2543 เรื่อง หลักเกณฑ์ เงื่อนไข และวิธีการจัดตั้งและจัดการกองทุนรวมอสังหาริมทรัพย์และสิทธิเรียกร้อง ลงวันที่ 26 ตุลาคม พ.ศ. 2543 สํานักงานคณะกรรมการกํากับหลักทรัพย์และตลาดหลักทรัพย์ออกข้อกําหนดไว้ดังต่อไปนี้ข้อ ๑ ในประกาศนี้ "ประกาศที่ กน. 54/2543" หมายความว่า ประกาศคณะกรรมการกํากับหลักทรัพย์และตลาดหลักทรัพย์ ที่ กน. 54/2543 เรื่อง หลักเกณฑ์ เงื่อนไข และวิธีการจัดตั้งและจัดการกองทุนรวมอสังหาริมทรัพย์และสิทธิเรียกร้อง ลงวันที่ 26 ตุลาคม พ.ศ. 2543 "ผู้ถือหน่วยลงทุน" หมายความว่า ผู้ถือหน่วยลงทุนของกองทุนรวมตามข้อ 7แห่งประกาศ ที่ กน. 54/2543 "บริษัทจัดการ" หมายความว่า บริษัทหลักทรัพย์ที่ได้รับใบอนุญาตให้ประกอบธุรกิจหลักทรัพย์ประเภทการจัดการกองทุนรวม "สํานักงาน" หมายความว่า สํานักงานคณะกรรมการกํากับหลักทรัพย์และตลาดหลักทรัพย์ข้อ ๒ ให้บุคคลดังต่อไปนี้ เป็นบุคคลที่เกี่ยวข้องตามที่กําหนดไว้ในข้อ 7 แห่งประกาศที่ กน. 54/2543 ซึ่งต้องนับการถือหน่วยลงทุน หรือการเป็นเจ้าของอสังหาริมทรัพย์ หรือการเป็นเจ้าหนี้แห่งสิทธิเรียกร้องของบุคคลดังกล่าว เข้ากับการถือหน่วยลงทุน หรือการเป็นเจ้าของอสังหาริมทรัพย์หรือการเป็นเจ้าหนี้แห่งสิทธิเรียกร้องของผู้ถือหน่วยลงทุน (1) บุคคลที่ถือหรือมีหุ้นในผู้ถือหน่วยลงทุน ไม่ว่าโดยทางตรงหรือทางอ้อมเกินกว่าร้อยละสิบของจํานวนหุ้นที่จําหน่ายได้แล้วทั้งหมดของผู้ถือหน่วยลงทุนนั้น (2) นิติบุคคลที่มีผู้ถือหน่วยลงทุนถือหรือมีหุ้นไม่ว่าโดยทางตรงหรือทางอ้อมเกินกว่าร้อยละสิบของจํานวนหุ้นที่จําหน่ายได้แล้วทั้งหมดของนิติบุคคลนั้น (3) คู่สมรสหรือบุตรที่ยังไม่บรรลุนิติภาวะของผู้ถือหน่วยลงทุนหรือของบุคคลตาม (1)ข้อ ๓ เพื่อประโยชน์ในการพิจารณาการถือหรือมีหุ้นโดยทางอ้อมตามข้อ 2(1) และ (2) หากบริษัทจัดการจัดส่งโครงสร้างการถือหุ้นที่เกี่ยวข้องไม่ว่าในชั้นใด ๆ กับผู้ถือหน่วยลงทุนหรือผู้ที่จะเป็นผู้ถือหน่วยลงทุน มาให้สํานักงานพิจารณาและหากสํานักงานมิได้แจ้งเป็นประการอื่นใดภายในสิบห้าวันนับตั้งแต่วันถัดจากวันที่บริษัทจัดการจัดส่งข้อมูลดังกล่าวต่อสํานักงาน ให้ถือว่าการถือหรือมีหุ้นของบุคคลตามโครงสร้างการถือหุ้นที่ส่งมานั้น ไม่เป็นการถือหุ้นโดยทางอ้อมตามข้อ 2(1) และ (2) ในกรณีที่ข้อมูลตามวรรคหนึ่งได้มีการเปลี่ยนแปลงไปจากที่บริษัทจัดการได้จัดส่งไว้บริษัทจัดการจะถือเอาประโยชน์ตามวรรคหนึ่งต่อไปไม่ได้ เว้นแต่บริษัทจัดการได้จัดส่งข้อมูลใหม่ที่เปลี่ยนแปลงไปนั้นให้สํานักงานพิจารณาใหม่ และหากสํานักงานมิได้แจ้งเป็นประการอื่นใดภายในสิบห้าวันนับตั้งแต่วันถัดจากวันที่บริษัทจัดการส่งข้อมูลใหม่ต่อสํานักงาน ให้ถือว่าการถือหรือมีหุ้นตามข้อมูลใหม่ไม่เป็นการถือหุ้นโดยทางอ้อมตามข้อ 2(1) และ (2)ข้อ ๔ ประกาศนี้ให้ใช้บังคับตั้งแต่วันที่ 16 กุมภาพันธ์ พ.ศ. 2544 เป็นต้นไปผู้มีอํานาจลงนาม - ประกาศ ณ วันที่ 5 กุมภาพันธ์ พ.ศ. 2544 (นายประสาร ไตรรัตน์วรกุล) เลขาธิการ สํานักงานคณะกรรมการกํากับหลักทรัพย์และตลาดหลักทรัพย์